VandCenter Syd er i øjeblikket i gang med at føre et nyt, stort kloakrør under Thomas B. Thriges Gade. I uge 30 skal røret føres under hjørnet af krydset, hvor Østre Stationsvej møder Thomas B. Thriges Gade.
Hele hjørnet skal være arbejdsområde under arbejdet. Biltrafikken skal ledes over i de modsatte vejbaner – både på Thomas B. Thriges Gade og Østre Stationsvej. Derfor vil der – fra søndag 24. juli om aftenen og frem til mandag 1. august om morgenen – være indsnævringer og ændringer af kørebaner.
Krydset er åben for kørsel i alle retninger, mens arbejdet står på. Men både når man kommer fra vest (Østre Stationsvej), nord (Thomas B. Thriges Gade) og øst (Hans Mules Gade), vil der mangle en kørebane i forhold til det normale.
Vejarbejdet er planlagt hen over sommerferien, hvor der er mindre trafik i Odense end normalt. Alligevel er der risiko for, at de indsnævrede kørebaner kan føre til trængsel og kødannelse i perioder med spidsbelastning. Derfor kan det være en fordel, hvis man som bilist kan finde en alternativ rute uden om krydset i uge 30.
Fodgængere og cyklister skal også være opmærksomme på, at der er ændringer i krydset.
By- og Kulturforvaltningen har godkendt trafikafviklingen og arbejdet, der bliver udført både i dag- og nattetimer.
- Vejarbejdet er en del af VandCenter Syds ledningsflytninger forud for letbanebyggeriet. Lejligheden bliver også brugt til at lave bedre sikring mod skybrud på Østre Stationsvej ved at lægge et meget større kloakrør end det eksisterende, siger Lars Scheuer, der er projektchef med ansvar for ledningsflytninger hos Odense Letbane P/S.
Det nye rør har således en diameter på 1,40 meter ved krydset – og op til 2 meter på resten af Østre Stationsvej. Læs mere om arbejdet med at klimasikre Østre Stationsvej i denne artikel.